65. schôdza NR SR - 13.deň - B. popoludní
Dátum: 2022-05-24
Poslanec: Žitňanská, Jana (-)
Druh vystúpenia: Vystúpenie v rozprave

161. Ďakujem veľmi pekne, pán predsedajúci. V prípade, že kolegovia poslanci, poslankyne, nechcú počúvať, tak poprosím, odíďte zo sály, nech potom môžme v kľude ešte ďalej rokovať. Na úvod by som povedala pár slov k tomu, prečo tu stojím. Asi ste si všimli aj počas uplynulých dní, že som viackrát spomínala, že keď máme niekomu pomôcť, keď vláda má niekomu pomôcť, tak sú to ľudia, ktorí nie vlastnou vinou sú v situácii, že si nevedia sami pomôcť. A teraz hovorím o rodinách s ťažko zdravotne postihnutými deťmi alebo členmi. Keď sa má zaviesť krúžkovné, keď sa už o tom rokuje, pre mňa bolo nemysliteľné, aby ťažko zdravotne postihnuté deti nemohli profitovať z tohto príspevku. Pretože kto poznáte situáciu týchto rodín, viete, aké je pre nich náročné čokoľvek si zaplatiť, pomôcky, rehabilitácie, terapie, všetko sú to tak obrovské položky, že oni sami na to nemajú ani síl, ani prostriedkov, veľakrát musia zbierať štuplíky, prosiť sa, robiť zbierky. Čiže ak ideme pomáhať deťom a chceme rozvíjať ich talenty, tak musíme pomôcť aj deťom so zdravotným postihnutím a možno nie v situácii, že dokážu alebo môžu rozvíjať talent tak ako zdravé deti, ale určite dokážu napredovať a robiť pokroky aj vďaka takémuto príspevku. Na to ale, aby ho mohli využívať, bolo potrebné upraviť zákon a ten zákon dnes, teda pozmeňujúci návrh upravuje túto možnosť, aby aj deti s ťažkým zdravotným postihnutím, ktoré majú mieru funkčnej poruchy najmenej 70 %, mohli dostávať finančnú hotovosť. To znamená, že v tomto mojom pozmeňujúcom návrhu je to, aby tieto rodiny, tieto deti dostali finančnú pomoc. A predstava bola, že možno by sa to dalo napísať ináč, že by tam boli uvedené priamo rehabilitácie, terapie, ale teda kompromis s ministerstvom financií, keďže to bola moja požiadavka, aby takéto niečo tam bolo, je ten, že tieto deti nebudú ukrátené, ale dostanú konkrétnu finančnú pomoc. Druhá vec, ktorú upravuje tento pozmeňujúci návrh, sa týka príplatkov k prídavkom na deti. Opäť tí, ktorí sa v tom trošku orientujete, viete, že sú ľudia, ktorí poberajú napríklad invalidný dôchodok, výsluhový dôchodok, starobný dôchodok, ktorí majú ešte malé deti, a oni si nemôžu uplatniť daňový bonus. Čiže opäť, keď ideme pomáhať ľuďom cez zvyšovanie daňového bonusu, je nepredstaviteľné, aby sme ukrátili aj týchto rodičov, ktorí si ho nemôžu uplatniť, a preto budeme navyšovať tento príplatok k prídavkom pre deti a bude sa navyšovať od 1. júla. Čiže nie od 1. januára ako tie poukážky alebo teda tie krúžky, ale toto pôjde už od 1. júla. Zároveň v tomto pozmeňujúcom návrhu okrem toho, že sa teda hovorí, akým spôsobom to bude fungovať, je aj niekoľko legislatívno-technických úprav. Čiže toľko odôvodnenie a ja vás chcem veľmi pekne poprosiť o podporu tohto pozmeňujúceho návrhu, lebo opakujem, ak máme niekomu pomôcť, tak sú to predovšetkým tieto rodiny. Aj tieto rodiny. Čiže dovoľte mi prečítať pozmeňujúci návrh poslancov Jany Žitňanskej, Dominika Drdula k vládnemu zákonu o financovaní voľného času dieťaťa a o zmene a doplnení niektorých zákonov (tlač 1028). 1. K čl. I – § 14 ods. 3 písm. a) nový bod 7 V čl. I § 14 ods. 3 sa písmeno a) dopĺňa siedmym bodom, ktorý znie: "7. údaj o tom, že dieťa je osobou s ťažkým zdravotným postihnutím s mierou funkčnej poruchy najmenej 70 %,". Tento bod nadobúda účinnosť 1. januára 2023. 2. K čl. I – § 14 ods. 4 V čl. I § 14 ods. 4 sa na konci pripája nová veta, ktorá znie: „Platiteľ poskytuje Ústrediu práce, sociálnych vecí a rodiny údaje o dieťati podľa odseku 3 písm. a), u ktorého bol prístup oprávnenej osobe do konta dieťaťa pozastavený podľa § 15, na účel poskytnutia prídavku na dieťa podľa osobitného predpisu, 8." Poznámka pod čiarou k odkazu 8 znie: "8) § 8 ods. 1 druhá veta zákona č. 600/2003 Z. z. v znení neskorších predpisov." Tento bod nadobúda účinnosť 1. januára 2023. 3. K čl. I – nový § 15 V čl. I sa za § 14 vkladá nový § 15, ktorý vrátane nadpisu znie: „§ 15 Osobitná úprava vo vzťahu k dieťaťu s ťažkým zdravotným postihnutím (1) Platiteľ na žiadosť oprávnenej osoby pozastaví prístup do konta dieťaťa, ktoré je osobou s ťažkým zdravotným postihnutím s mierou funkčnej poruchy najmenej 70 %, od prvého dňa druhého kalendárneho mesiaca nasledujúceho po kalendárnom mesiaci, v ktorom bola žiadosť platiteľovi doručená. K tomuto okamihu platiteľ zároveň odpíše zostatok na konte dieťaťa a objednanie voľnočasových aktivít sa zruší. O zrušení objednania voľnočasových aktivít platiteľ informuje poskytovateľa. (2) Platiteľ obnoví prístup do konta dieťaťa od prvého dňa druhého kalendárneho mesiaca nasledujúceho po kalendárnom mesiaci, v ktorom a) oprávnená osoba požiada o obnovenie prístupu do konta dieťaťa, alebo b) sa platiteľ dozvie o tom, že dieťa už nie je osobou s ťažkým zdravotným postihnutím s mierou funkčnej poruchy najmenej 70 %. (3) Od pozastavenia prístupu do konta dieťaťa podľa odseku 1 do obnovenia prístupu do konta dieťaťa podľa odseku 2 sa nepostupuje podľa § 2 ods. 2. (4) Pri obnovení prístupu do konta dieťaťa podľa odseku 2 platiteľ postupuje podľa § 2 ods. 3. (5) O pozastavení prístupu do konta dieťaťa podľa odseku 1, o obnovení prístupu do konta dieťaťa podľa odseku 2 a o uzavretí konta dieťaťa podľa § 10 ods. 3 platiteľ informuje Ústredie práce, sociálnych vecí a rodiny." Doterajšie § 15 a 16 sa označujú ako § 16 a 17. Tento bod nadobúda účinnosť 1. januára 2023. 4. K čl. III – bod 2 (§ 7 ods. 4) V čl. III sa vypúšťa druhý bod. Nasledujúce body sa primerane prečíslujú, čo sa premietne do článku o účinnosti. 5. K čl. III – bod 4 (§ 8 ods. 1) V čl. III bod 4 znie: "4. V § 8 odsek 1 znie: „(1) Prídavok je 40 eur mesačne. Suma podľa prvej vety sa mesačne zvýši o sumu príspevku na financovanie voľnočasových aktivít podľa osobitného predpisu, 18db), od pozastavenia prístupu do konta dieťaťa do obnovenia prístupu do konta dieťaťa, najdlhšie však do uzavretia konta dieťaťa podľa osobitného predpisu,18dc)"." Poznámky pod čiarou k odkazom 18db a 18dc znejú: "18db) § 2 ods. 1 zákona č. .../2022 Z. z. o financovaní voľného času dieťaťa a o zmene a doplnení niektorých zákonov. 18dc) § 10 ods. 3 a § 15 zákona č. .../2022 Z. z." Tento bod nadobúda účinnosť 1. januára 2023. 6. K čl. III – nový bod 5 (§ 8 ods. 2) V čl. III sa za bod 4 vkladá nový bod 5, ktorý znie: „5. V § 8 odsek 2 znie: „(2) Príplatok k prídavku je 30 eur mesačne."." Nasledujúce body sa primerane prečíslujú, čo sa premietne do článku o účinnosti. Tento bod nadobúda účinnosť 1. júla 2022, čo sa premietne do článku o účinnosti. 7. K čl. III – bod 6 [§ 8 ods. 3 písm. a)] V čl. III bode 6 § 8 ods. 3 písm. a) sa na konci pripájajú tieto slová: „podľa odseku 1 prvej vety". 8. K čl. III – bod 6 [§ 8 ods. 3 písm. b)] V čl. III bode 6 § 8 ods. 3 písm. b) sa na konci pripájajú tieto slová: „podľa odseku 2". 9. K čl. III – bod 6 (§ 8 ods. 4) V čl. III bode 6 § 8 ods. 4 sa za slová „odseku 1" vkladajú slová „prvej vety". 10. K čl. III – bod 7 (§ 17 ods. 2) V čl. III bode 7 v poznámke pod čiarou k odkazu 22b sa vypúšťajú slová „o financovaní voľného času dieťaťa a o zmene a doplnení niektorých zákonov." V súvislosti s týmto pozmeňujúcim návrhom vynímam bod 2 spoločnej správy na osobitné hlasovanie. Ešte raz vás chcem veľmi pekne poprosiť o podporu tohto pozmeňujúceho návrhu, ako ste mali možnosť počuť, v prípade príplatku k prídavku pôjdeme z tých dvanástich eur na tridsať eur. Ďakujem veľmi pekne.